স্টাফ রিপোর্টার : বার্ষিক উন্নয়ন কর্মসূচির (এডিপি) আওতায় প্রাপ্ত অর্থ এবং সরকারি, আধা সরকারি প্রতিষ্ঠান, স্বায়ত্তশাসিত ও আধা স্বায়ত্তশাসিত সংস্থার নিজস্ব তহবিলের অর্থের ৫০ শতাংশ এখন থেকে বেসরকারি ব্যাংক ও আর্থিক প্রতিষ্ঠানে রাখা যাবে। অর্থমন্ত্রী আবুল মাল আবদুল মুহিতের এ ঘোষণার একদিন পর অর্থাৎ ২ এপ্রিল এ সংক্রান্ত প্রজ্ঞাপন জারি হয়েছে। এর আগে গত ১ এপ্রিল জনতা ব্যাংকের বার্ষিক সম্মেলনে সরকারি অর্থ বেসরকারি ব্যাংকে রাখা যাবে বলে ঘোষণা দেন অর্থমন্ত্রী। অর্থ মন্ত্রণালয়ের আর্থিক প্রতিষ্ঠান বিভাগের উপসচিব মোসাম্মাৎ জোহরা খাতুন স্বাক্ষরিত প্রজ্ঞাপনে বলা হয়েছে, ‘স্বায়ত্তশাসিত ও আধা স্বায়ত্তশাসিত সংস্থার প্রকল্প বাস্তবায়নের জন্য বার্ষিক উন্নয় কর্মসূচির আওতায় সরকার থেকে প্রাপ্ত তহবিলের এবং সরকারি, আধা সরকারি প্রতিষ্ঠান, স্বায়ত্তশাসিত ও আধা স্বায়ত্তশাসিত সংস্থার মোট নিজস্ব তহবিলের অর্থ ৫০% পর্যন্ত বাংলাদেশে ব্যাংকিং ব্যবসায় নিয়োজিত বেসরকারি ব্যাংকসমূহে অথবা এ বিভাগ কর্তৃক সূত্রস্থ স্মারকে বর্ণিত অ-ব্যাংক আর্থিক প্রতিষ্ঠানে অথবা উভয় ধরনের প্রতিষ্ঠানে আমানত রাখা যাবে।’ এ সিদ্ধান্তের আগে বেসরকারি আর্থিক প্রতিষ্ঠানে ২৫ শতাংশ রাখার বিধান ছিল। নতুন প্রজ্ঞাপন জারির ফলে আগের সিদ্ধান্ত বাতিল হবে।